## La Generalitat posposa l’acte institucional del 9 d’Octubre, Dia de la Comunitat Valenciana, davant de la declaració d’alerta taronja per pluges

*** La decisió s’adopta per a evitar els desplaçaments de més de 400 persones convidades a l’acte institucional de la Generalitat
* El president de la Generalitat emetrà este dijous una declaració institucional amb motiu del Dia de la Comunitat Valenciana**

La Generalitat ha posposat l’acte institucional amb motiu de la celebració del Dia de la Comunitat Valenciana per recomanació de la Conselleria d’Emergències i Interior després d’activar-se l’avís de nivell taronja per al litoral de València i el litoral d’Alacant per previsió de fortes pluges, segons l’Agència Estatal de Meteorologia (AEMET).

La Generalitat ha adoptat posposar l’entrega dels guardons del 9 d’Octubre, acte institucional al qual estaven convidades més de 400 persones, per a evitar desplaçaments, tal com es recomana davant d’una alerta taronja meteorològica.

A més, entre els guardonats amb les distincions de la Generalitat es troben servicis d’emergències, entitats i organismes que han d’estar en alerta per l’episodi de pluges. També estaven convidats a la celebració alcaldes d’ajuntaments de la Comunitat Valenciana que han de quedar-se en els seus municipis realitzant el seguiment dels avisos que emeta el Centre de Coordinació d’Emergències de la Generalitat.

De la mateixa manera, estava previst que acudiren a l’acte guardonats i convidats de diferents àmbits empresarials, socials i culturals, i representants institucionals d’altres comunitats autònomes.

El president de la Generalitat, Carlos Mazón, emetrà este dijous una declaració institucional amb motiu del Dia de la Comunitat Valenciana. Pel que fa a l’acte d’entrega de les distincions del 2025, es determinarà pròximament una nova data.

Segons la predicció d’Aemet per al dijous 9 d’octubre es preveuen acumulats de 100 mil·límetres en 12 hores en el litoral nord d’Alacant i el litoral sud de València per a la franja compresa entre les 00:00 i les 24:00 hores, intensitat que també manté per al litoral nord de València de 00:00 a 15:00 hores i per al litoral sud d’Alacant de 6:00 a 24:00 hores.

Davant d’esta situació, el Centre de Coordinació d’Emergències ha decretat l’alerta taronja per al litoral de les províncies de València i Alacant i groga per a l’interior de València i Alacant, així com per a l’interior sud de Castelló i tot el litoral de la província de Castelló, i l’ha remés a ajuntaments i organismes que intervenen en les emergències, recomanant, a més, a la ciutadania extremar les precaucions i seguir els consells d’autoprotecció

Fecha: 08/10/2025